Tronkstraf verleng vir R Kelly, Harvey Weinstein; Alec Baldwin pleit onskuldigAlec Baldwin (Foto: Mark Sagliocco/Getty images North America/AFP) R Kelly se 30 jaar lange tronkstraf is verleng, Harvey Weinstein kry nog 16 jaar in die tronk en Alec Baldwin pleit onskuldig op strafbare manslag. Maroela Media bied jou ŉ opsomming van die jongste verwikkelinge in dié drie Hollywood-hofsake. Alec Baldwin het onskuldig gepleit op die aanklag van onwillekeurige manslag wat teen hom aanhangig gemaak is ná die dood van ŉ kinematograaf op die stel van die rolprent Rust. Dié 64-jarige akteur sou vandag (24 Februarie) in die hof verskyn het. Baldwin het in Oktober 2021 ŉ Colt-vuurwapen tydens ŉ kleedrepetisie vir Rust vasgehou toe ŉ skoot afgevuur en die 42-jarige Halyna Hutchins noodlottig gewond is. Die voorval het op die stel buite Sante Fe in Nieu-Mexiko plaasgevind. Die regisseur van die fliek, Joel Souza, is ook tydens die voorval beseer. Hannah Gutierrez-Reed, wat verantwoordelik was vir die vuurwapen op die stel, gaan ook aangekla word. Dave Halls, assistent-regisseur wat die wapen aan Baldwin oorhandig en vir hom gesê het dit is nie gelaai nie, het ingestem om skuldig te pleit op aanklag van die nalatige gebruik van ŉ dodelike wapen. Hy sal ŉ opgeskorte vonnis ontvang en ŉ ses maande lange proeftydperk moet uitdien. Die voorval het skokgolwe deur Hollywood gestuur en gelei tot oproepe vir ŉ algehele verbod op regte vuurwapens op filmstelle. Baldwin het verlede jaar ŉ onbekende skikking met Hutchins se familie bereik. Daar is ook destyds aangekondig dat die produksie van die fliek vanjaar weer hervat sou word. Die kletsrymer, R Kelly, is ŉ ekstra jaar tronkstraf opgelê vir die besit en vervaardiging van kinderpornografie. R Kelly (Foto: Victor Hilitski/Chicago Sun-Times via AP) Kelly is in September 2022 skuldig bevind aan die klag dat hy kinderpornografie van drie minderjariges gemaak het. Die skuldigbevinding dui aan dat hy deel van dié pornografie was en dat een van die slagoffers sy 14-jarige peetkind was. Hy is in Junie 2022 tot 30 jaar tronkstraf gevonnis nadat hy daaraan skuldig bevind is dat hy vroue en kinders gelok het om hulle eindelik seksueel te misbruik. Kelly, wie se regte naam Robert Sylvester Kelly is, is in September 2021 op nege aanklagte, waaronder rampokkery en sekshandel, skuldig bevind. Indien Kelly sy vonnis ten volle uitdien, sal hy in sy 80’s wees wanneer hy uiteindelik vrygelaat word. Harvey Weinstein in Oktober 2022. (Foto: Ettiene Laurent / Pool/AFP) Die voormalige rolprentvervaardiger, Harvey Weinstein, is Donderdag 16 jaar tronkstraf opgelê vir die verkragting van ŉ vrou ŉ dekade gelede. Harvey dien tans reeds ŉ 23 jaar lange vonnis uit vir aanklagte van seksuele wangedrag waaraan hy in 2020 skuldig bevind is. Die 70-jarige het reeds teen albei bevindings geappelleer. Bykomende bronne: NPR